Proiect

**PARLAMENTUL REPUBLICII MOLDOVA**

**LEGE**

**cu privire la frontiera de stat a Republicii Moldova**

Prezenta lege transpune Regulamentul (EC) nr. 562/2006 al Parlamentului European şi al Consiliului din 15 martie 2006 de instituire a unui Cod comunitar privind regimul de trecere a frontierelor de către persoane (Codul Frontierelor Schengen), publicat în Jurnalul Oficial al Uniunii Europene L 105/1 din 13 aprilie 2006 şi creează cadrul necesar aplicării Directivei 2004/82/CE a Consiliului din 29 aprilie 2004 privind obligaţia operatorilor de transport de a comunica datele privind pasagerii, publicat în Jurnalul Oficial al Uniunii Europene L 261 din 6 august 2004.

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Obiectul şi scopul

(1) Prezenta lege reglementează raporturile juridice, organizaţionale, administrative şi de altă natură, apărute în procesul stabilirii, întreţinerii şi asigurării regimurilor frontierei de stat.

(2) Scopul prezentei legi este de a determina sistemul controlului frontierei, regimurile frontierei de stat, zonei de frontieră şi punctelor de trecere, pentru a asigura securitatea frontierei de stat pe uscat, pe apă şi în spaţiul aerian.

(3) Acţiunea prezentei legi se răsfrînge asupra cetăţenilor Republicii Moldova, străinilor şi persoanelor juridice.

**Articolul 2.** Frontiera de stat a Republicii Moldova

(1) Frontiera de stat a Republicii Moldova (în continuare – frontiera) reprezintă linia naturală sau convenţională care determină limitele externe ale teritoriului asupra căruia Republica Moldova îşi exercită suveranitatea exclusivă şi care trece, în linie dreaptă, de la un semn de frontieră la altul ori, acolo unde frontiera nu este marcată în teren cu semne de frontieră, de la un punct de coordonate la altul; pe fluvii şi celelalte ape curgătoare frontiera este cea stabilită prin tratatele dintre Republica Moldova şi statele vecine, respectîndu-se principiul dreptului internaţional, conform căruia frontiera trece pe mijlocul şenalului navigabil principal, iar pe apele curgătoare nenavigabile, pe la mijlocul pînzei de арă.

(2) Frontiera se stabileşte şi se modifică prin lege organică, în conformitate cu tratatele internaţionale încheiate de Republica Moldova cu statele vecine, respectîndu-se principiile şi normele unanim recunoscute ale dreptului internaţional.

 **Articolul 3**. Noţiuni generale

În sensul prezentei legi, noţiunile utilizate semnifică următoarele:

*acte de călătorie –* orice tip de documente ce acordă dreptul pentru trecerea frontierei persoanelor şi mijloacelor de transport, prevăzute de actele legislative în vigoare, precum şi tratatele internaţionale la care Republica Moldova este parte;

*ape de frontieră* – porţiunea de apă curgătoare sau stătătoare pe care trece linia frontierei;

*controlul în linia a doua* – control suplimentar al persoanelor (inclusiv corporal), documentelor şi bagajelor, care poate fi efectuat într-un loc special, aparte de locul efectuării controlului în prima linie, conform actelor legislative şi normative în vigoare;

 *controlul frontierei* – activitate desfăşurată la frontieră, în conformitate şi în scopurile prezentei legi, ca răspuns, în exclusivitate, la o intenţie de a trece sau la un act de trecere a frontierei şi care constă în controlul trecerii frontierei şi supravegherii frontierei;

*controlul trecerii frontierei* – control efectuat la punctele de trecere a frontierei pentru a garanta că persoanele, inclusiv mijloacele lor de transport şi obiectele pe care le posedă pot fi autorizate să intre sau sînt autorizate să părăsească teritoriul Republicii Moldova;

*culoar de frontieră* – fîşia de teren situată de o parte şi de alta a frontierei, stabilită în baza tratatelor internaţionale încheiate de Republica Moldova cu statele vecine în scopul marcării frontierei cu semne de frontieră;

*demarcarea frontierei de stat* – desemnarea liniei frontierei în teren cu semne de frontieră stabilite, în conformitate cu materialele de delimitare;

*fîşie de protecţie a frontierei de stat* – fîşia de teren constituită de la linia frontierei în scopul întreţinerii în bune condiţii a frontierei, protejării semnelor de frontieră şi asigurării controlului accesului în apropierea frontierei;

*întreţinerea frontierei* – activitate îndreptată spre crearea condiţiilor necesare pentru menţinerea regimurilor frontierei;

*mic trafic la frontieră* – trecerea frontierei de stat a Republicii Moldova şi a statelor vecine de către rezidenţi în zona de frontieră a unui stat şi care intenţionează să rămînă în zona de frontieră a celuilalt stat pe o perioadă determinată, în conformitate cu acordurile bilaterale încheiate în acest sens;

*navigaţie* – activitate legată de utilizarea navei pe căile navigabile interne pentru transportarea încărcăturilor, pasagerilor şi bagajelor lor, corespondenţei poştale, remorcarea navelor şi altor obiecte plutitoare, efectuarea explorării, cercetării şi extragerii minereurilor, executarea lucrărilor de amenajare a şenalului, lucrărilor hidrotehnice, tehnice subacvatice şi a altor lucrări de acest gen, efectuarea pilotajului şi pilotajului prin gheţuri, lucrărilor de salvare, realizarea măsurilor de protecţie a obiectivelor acvatice, protejarea împotriva poluării şi inundaţiilor, ranfluarea bunurilor scufundate, efectuarea cercetărilor ştiinţifice şi de studiu, a activităţilor sportive, de agrement ş.a.;

*navigaţie de agrement* – navigaţie cu folosirea ambarcaţiunilor şi altor mijloace plutitoare pe apele de frontieră, pentru practicarea sportului sau în scopuri turistice;

*paza frontierei de stat*– parte integrantă a sistemului de stat de asigurare a securităţii Republicii Moldova, una din formele de apărare naţională a ţării;

*persoane pentru care a fost emisă o alertă privind nepermiterea intrării în Republica Moldova, în conformitate cu legislaţia în vigoare* – străin pentru care a fost emisă o alertă în sistemele informaţionale integrate naţionale;

*punct de trecere a frontierei de stat* (în continuare – punct de trecere) – orice loc organizat şi autorizat de Guvernul Republicii Moldova, pentru trecerea frontierei;

*regimul zonei de frontieră* – reguli de intrare, aflare temporară şi circulaţie a persoanelor fizice şi mijloacelor de transport, evidenţă şi întreţinere a ambarcaţiunilor, vînătoare, pescuit, păşunat şi agrement, desfăşurarea activităţilor economice şi de altă natură în zona de frontieră şi în sectorul moldovenesc al apelor de frontieră;

*regimul frontierei de stat* – totalitatea regulilor de întreţinere şi trecere a frontierei de către persoane, mijloace de transport, mărfuri şi bunuri în limitele fîşiei de protecţie a acesteia, precum şi soluţionarea incidentelor de frontieră;

*regimul punctelor de trecere* – reguli de intrare, circulaţie şi ieşire de către persoane fizice şi / sau mijloace de transport, precum şi reguli de desfăşurare a activităţilor economice şi de altă natură în punctele de trecere;

*semn de frontieră –* construcţie genistică, destinată pentru marcarea frontierei în teren;

*spaţiu acvatic de frontieră* – ansamblul total al apelor interne de frontieră şi apelor de frontieră;

*supravegherea frontierei* – supravegherea frontierei între punctele de trecere şi supravegherea punctelor de trecere în afara orelor de program fixe, pentru a preveni ca persoanele să evite controalele trecerii frontierei;

*zona de frontieră* – teritoriu stabilit de-a lungul sectoarelor de uscat şi al apelor de frontieră în adîncimea frontierei, cu lăţimea de zece kilometri, în scopul asigurării supravegherii şi controlului trecerii frontierei.

**Articolul 4.** Principiile controlului frontierei

Republica Moldova la organizarea controlului frontierei se călăuzeşte de următoarele principii:

a) asigurării securităţii naţionale şi internaţionale;

b) colaborării multilaterale reciproc avantajoase cu statele străine;

c) respectului reciproc al suveranităţii, integrităţii teritoriale a statelor şi indestructibilităţii frontierei;

d) inviolabilităţii frontierelor;

e) respectării drepturilor şi libertăţilor fundamentale ale omului;

f) soluţionării amiabile a incidentelor la frontieră.

**Capitolul II**

**TRASAREA ŞI MARCAREA FRONTIEREI**

**Articolul 5.** Trasarea şi marcarea frontierei

(1) Frontiera se stabileşte în baza totalurilor activităţii Comisiei mixte de demarcare a frontierei de stat, creată în baza tratatelor internaţionale şi se marchează în teren cu semne de frontieră clar vizibile. Tratatul privind trasarea şi marcarea frontierei în teren se ratifică de către Parlament.

(2) Frontiera se trasează:

a) pe sectoarele terestre – pe liniile distinctive de relief;

b) pe sectoarele acvatice – pe linie dreaptă, frîntă sau curbă, de la un semn de frontieră la altul, precum urmează:

– pe sectoarele navigabile – pe mijlocul rîului sau pe mijlocul braţului său, pe mijlocul şenalului navigabil principal sau pe talvegul rîului;

– pe sectoarele nenavigabile – de regulă pe axa care uneşte punctele de ieşire a frontierei la malurile bazinului de apă, sau pe mijlocul pînzei de apă a bazinului.

(3) Frontiera care trece pe apele de frontieră nu se modifică nici la schimbarea conturului malurilor lor sau a nivelului apei, nici la devierea albiei acestora într-o parte sau alta, dacă Republica Moldova şi statele vecine nu vor conveni altfel.

(4) Pe podurile şi pe alte construcţii hidrotehnice care trec peste apele de frontieră, frontiera se trasează prin mijlocul acestor construcţii sau pe axa lor tehnologică, indiferent de trecerea frontierei pe apă.

**Articolul 6.** Semne de frontieră

(1) Forma, dimensiunile, coloritul semnelor de frontieră şi modul de instalare a acestora se stabilesc de către Guvern în baza documentelor de demarcare.

(2) Pentru stabilirea semnelor de frontieră se instituie culoarul de frontieră. Terenurile culoarului de frontieră fac parte din domeniul public al statului. Culoarul de frontieră şi lăţimea acestuia se convine prin tratate internaţionale încheiate de către Republica Moldova cu statele vecine.

(3) Fîşia de protecţie a frontierei se stabileşte de la frontieră în interior şi are o lăţime de 15 metri. Fîşia de protecţie este proprietatea statului şi se acordă în folosinţă Serviciului Grăniceri, pe un termen nelimitat, în conformitate cu legislaţia în vigoare. În apele de frontieră sau în locurile din imediata apropiere a acestora, în zonele forestiere, precum şi acolo unde terenurile sînt mlăştinoase sau supuse erodărilor şi alunecărilor de teren, fîşia de protecţie a frontierei poate fi determinată la o lăţime mai mare. Fîşia de protecţie a frontierei se constituie şi se marchează de către Serviciul Grăniceri. În fîşia de protecţie a frontierei Serviciul Grăniceri are dreptul să instaleze mijloace tehnice de supraveghere a frontierei.

**Capitolul III**

**SISTEMUL CONTROLULUI FRONTIEREI**

**Articolul 7**. Noţiunea sistemului controlului frontierei

(1) Sistemul controlului frontierei reprezintă totalitatea activităţilor de coordonare şi efectuare a supravegherii şi controlului frontierei pe întreg teritoriul Republicii Moldova, de schimb de informaţii, de cooperare în domeniul combaterii criminalităţii organizate transfrontaliere, de analiză şi constatare a ameninţărilor şi riscurilor. Sistemul controlului frontierei asigură menţinerea ordinii la frontieră, în zona de frontieră şi punctele de trecere, pentru a efectua controlul persoanelor, mijloacelor de transport, mărfurilor şi bunurilor, precum şi pentru a asigura inviolabilitatea frontierei şi infrastructurii acesteia.

(2) Controlul frontierei pe uscat şi pe apele de frontieră este efectuat de Serviciul Grăniceri. În limitele stabilite de prevederile prezentei legi şi actele legislative relevante controlul frontierei poate fi efectuat în comun cu Serviciul Vamal.

(3) Regulile suplimentare privind controlul frontierei sînt stabilite de Guvern, în conformitate cu prezenta lege şi alte acte legislative. Regulile specifice privind controlul frontierei sînt stabilite de Serviciul Grăniceri.

 (4) La îndeplinirea atribuţiilor de control al frontierei, în caz de necesitate, angajaţii cu statut special ai Serviciului Grăniceri (în continuare – grănicerii) sînt în drept să aplice forţa fizică, mijloacele speciale şi arma de foc din dotare în conformitate cu actele legislative şi normative în vigoare.

(5) În scopul menţinerii securităţii statului şi a ordinii publice, grănicerul poate transmite organelor de drept sau securităţii statului date cu caracter personal ale pasagerilor şi altă informaţie pentru prelucrarea acesteia.

 (6) Serviciul Grăniceri poate colecta date cu privire la persoane şi mijloace de transport supuse controlului trecerii frontierei, care urmează a fi stocate direct în sistemele de evidenţă şi păstrate în conformitate cu legislaţia în vigoare. În acest scop pot fi folosite dispozitive tehnice şi alte date decît cele înregistrate.

**Articolul 8**. Supravegherea frontierei

(1) Supravegherea frontierei presupune monitorizarea frontierei pe segmentele dintre punctele de trecere în scopul prevenirii, depistării constatării şi cercetării acţiunilor ilegale la frontieră, precum şi combaterii criminalităţii transfrontaliere şi constă dintr-un complex de acţiuni operative şi de serviciu (pază, urmărire, observaţie şi control), mobile sau staţionare, coordonate şi planificate în timp, spaţiu şi scop, care pot fi executate cu folosirea dispozitivelor electronice moderne şi cîini de serviciu.

(2) În scopul realizării supravegherii frontierei sînt folosite unităţile fixe şi mobile, care-şi îndeplinesc atribuţiile prin patrulare sau prin prezenţa în locuri cu risc sporit. Efectivul numeric şi metodele de activitate sînt adaptate riscurilor şi ameninţărilor existente sau previzibile.

(3) Supravegherea frontierei este efectuată într-o manieră care să prevină şi să descurajeze activitatea ilegală la frontieră şi sustragerea de la controlul în punctele de trecere.

(4) În baza tratatelor internaţionale poate fi autorizată patrularea comună a frontierei de către subdiviziunile de control al frontierei naţionale şi a frontierei statelor vecine.

**Articolul 9**. Controlul trecerii frontierei

(1) Controlul trecerii frontierei reprezintă un complex de măsuri efectuat de către Serviciul Grăniceri pentru a asigura autorizarea trecerii frontierei de către persoane fizice şi mijloace de transport şi de către Serviciul Vamal pentru a autoriza trecerea peste frontieră a mărfurilor şi altor bunuri, precum şi de către alte organe de control stabilite prin lege.

(2) În scopul combaterii migraţiei ilegale, criminalităţii organizate, contrabandei, terorismului internaţional şi altor infracţiuni, grăniceri sînt în drept să efectueze controlul mărfurilor şi bunurilor, cu excepţia punctelor de trecere a frontierei de stat, unde aceste activităţi se efectuează de către organele vamale, în limitele competenţelor stabilite de legislaţia în vigoare.

(3) În timpul desfăşurării controlului trecerii frontierei se pot utiliza mijloace tehnice şi dispozitive necesare. De asemenea, la punctele de trecere, în zona de frontieră şi în alte sectoare de-a lungul frontierei se pot instala aparate de înregistrare audio, video, fotografice şi alte mijloace de înregistrare. Informaţia obţinută cu ajutorul dispozitivelor tehnice şi electronice pentru lupta împotriva migraţiei ilegale şi îmbunătăţirea controlului frontierei poate fi folosită numai în scop de serviciu.

**Articolul 10**. Paza frontierei

(1) În caz de agresiune armată împotriva Republicii Moldova, Forţele Armate efectuează paza frontierei de stat în conformitate cu prevederile legislaţiei cu privire la apărarea naţională.

(2) Paza frontierei în spaţiul aerian se efectuează de către forţele aeriene ale Armatei Naţionale, în conformitate cu legislaţia în vigoare, şi constă în supravegherea spaţiului aerian, pe timp de pace şi în situaţii de criză, în scopul descoperirii încălcărilor frontierei de stat în spaţiul aerian şi reprimarea acestora. Colaborarea cu Forţele Aeriene ale Armatei Naţionale cuprinde schimbul reciproc de informaţii privind zborurile tuturor aeronavelor (aparatelor de zbor) la altitudini joase, precum şi zborurile planificate în zona de frontieră.

(3) Efectuînd paza frontierei, forţele aeriene ale Armatei Naţionale aplică armele şi tehnica de luptă asupra aeronavelor care utilizează neautorizat spaţiul aerian al Republicii Moldova, în modul stabilit prin lege.

**Capitolul IV**

**REGIMUL FRONTIEREI DE STAT**

**Secţiunea 1.**

**Regimul frontierei de stat, întreţinerea frontierei**

**Articolul 11.** Dispoziţii generale

(1) Regimul frontierei de stat este format dintr-un ansamblu de reguli şi măsuri prevăzute de prezenta lege şi stabilite în conformitate cu prevederile prezentei legi, precum şi din norme şi principii de drept internaţional, referitoare la:

a) întreţinerea frontierei;

b) trecerea frontierei de către persoane fizice, mijloace de transport, mărfuri şi bunuri, decolarea şi aterizarea navelor aeriene, intrarea, ieşirea şi aflarea navelor şi altor mijloace plutitoare în spaţiul acvatic de frontieră;

c) desfăşurarea activităţilor economice şi de altă natură la frontieră;

d) soluţionarea incidentelor legate de încălcarea regimului frontierei de stat.

(2) În aeroporturile şi porturile deschise traficului internaţional suprafaţa acestora cu platformele, imobilele şi instalaţiile aferente reprezintă zona supusă regimului frontierei de stat.

(3) Regulile de construcţie, exploatare şi reparaţie a căilor de comunicaţie, inclusiv celor electronice, a construcţiilor hidrotehnice, care traversează frontiera pe uscat sau pe apele de frontieră se stabilesc de Guvern, respectîndu-se tratatele internaţionale încheiate de Republica Moldova cu statele vecine.

(4) Regimul frontierei de stat poate restricţiona activităţile care împiedică supravegherea frontierei sau tulbură ordinea şi securitatea la frontieră, cum ar fi utilizarea armelor de foc şi a substanţelor explozibile, lucrările în imediata apropiere a frontierei, vînătoarea şi pescuitul, păşunatul vitelor, iluminarea şi focul deschis. Drepturile, obligaţiile şi restricţiile regimului frontierei, neprevăzute de prezenta lege sau tratatele internaţionale, sînt stabilite de Guvern.

(5) Nu constituie încălcări ale regimului frontierei de stat trecerea forţată a frontierei de către persoane şi mijloace de transport pe uscat, intrarea neintenţionată în apele de frontieră ale Republicii Moldova a navelor, zborul forţat în spaţiul aerian al Republicii Moldova a aeronavelor şi a altor aparate de zbor, efectuate în următoarele cazuri de forţă majoră: accident, avarie, calamitate naturală, navigaţie în condiţii de gheaţă, necesitate de transportare a persoanelor salvate, acordarea de ajutor medical de urgenţă unor membri ai echipajului sau pasagerilor, precum şi alte cazuri de forţă majoră.

(6) În cazul apariţiei pericolului de răspîndire a unor boli infecţioase deosebit de periculoase pe teritoriul Republicii Moldova sau altui stat, a altui eveniment care poate pune în pericol viaţa sau sănătatea populaţiei, prin decizia conducătorilor Serviciului Grăniceri, Serviciului Vamal, precum şi a altor organe de control stabilite prin lege, după caz a administraţiei porturilor şi aeroporturilor, traficul peste frontieră poate fi limitat temporar sau încetat. Autorităţile competente pot institui regim de carantină pentru persoane, animale, material semincer şi săditor, precum şi pentru alte produse. Autorităţile menţionate informează de urgenţă toate punctele de trecere, organele interesate şi statele vecine despre situaţia excepţională creată şi măsurile luate.

**Articolul 12.** Întreţinerea frontierei

(1) Modul şi regulile de întreţinere a frontierei se convin în tratatele internaţionale încheiate de Republica Moldova cu statele vecine. În acestea sînt specificate măsurile necesare pentru întreţinerea corespunzătoare a semnelor de frontieră, de verificare a lor, de întreţinere a culoarului de frontieră, de verificare în comun cu statul vecin a traseului frontierei. Documentele cu rezultatele verificărilor comune a traseului frontierei, care nu prevăd modificarea frontierei, se aprobă de Guvern.

(2) Serviciul Grăniceri, cu suportul autorităţilor administraţiei publice locale şi altor autorităţi competente, asigură curăţarea de vegetaţie a culoarului de frontieră şi fîşiei de protecţie, paza, întreţinerea şi reparaţia semnelor de frontieră, înlocuirea acestora, conform prevederilor tratatelor internaţionale încheiate de către Republica Moldova cu statele vecine. Activităţile nominalizate se desfăşoară în termenele stabilite în tratatele internaţionale.

**Secţiunea a 2-a**

**Trecerea frontierei de către persoane fizice,**

**mijloace de transport, mărfuri şi bunuri**

**Articolul 13.** Dispoziţii generale

(1) Persoanele şi mijloacele de transport, care intră sau ies din Republica Moldova, pot trece frontiera, iar bunurile, care urmează să fie introduse sau scoase din Republica Moldova, pot fi transportate peste frontieră doar prin punctele de trecere în timpul programului de lucru.

(2) Prin derogare de la prevederile alin.(1) al prezentului articol, de către Serviciul Grăniceri pot fi permise excepţii de la obligaţia de a trece frontiera doar prin punctele de trecere, în baza tratatelor internaţionale la care Republica Moldova este parte, precum şi în cazurile prevăzute de prezenta lege sau alte acte legislative. Procedura respectivă nu este aplicabilă navelor aeriene care traversează spaţiul aerian al Republicii Moldova fără a staţiona. De asemenea, pot fi permise excepţii de la obligaţia de a trece frontiera de stat doar prin punctele de trecere:

a) în cazul navigaţiei de agrement;

b) în cazul marinarilor care coboară pe ţărm în zona portului în care sînt ancorate mijloacele plutitoare ale acestora, sau în localităţile adiacente;

c) pentru persoane sau grupuri de persoane, în cazul în care există o cerere de natură deosebită şi care sînt în posesia documentelor de trecere a frontierei şi nu există nici un conflict de interese legate de ordinea publică şi securitatea statului;

d) pentru persoane şi grupuri de persoane în situaţii excepţionale.

(3) În baza tratatelor internaţionale încheiate de Republica Moldova cu statele vecine, frontiera poate fi trecută şi prin punctele de mic trafic, precum şi prin punctele de trecere comune instituite pe teritoriul unuia dintre state.

 **Articolul 14.** Particularităţile trecerii frontierei

(1) Navele şi alte mijloace plutitoare ale Republicii Moldova şi ale altor state navighează şi trec frontiera pe apele de frontieră în conformitate cu tratatele internaţionale la care Republica Moldova este parte.

(2) Aeronavele care sosesc în Republica Moldova şi care traversează frontiera de stat a Republicii Moldova pentru a staţiona, vor naviga spre un aeroport deschis traficului internaţional conform procedurii stabilite.

(3) Încărcarea şi descărcarea bunurilor şi debarcarea persoanelor din trenuri, nave sau aeronave, care au trecut frontiera pe un sector aflat între punctul de trecere şi frontieră este interzis. Această interdicţie nu se aplică pentru salvarea vieţilor umane şi în caz de situaţii excepţionale.

 (4) Căpitanul navei, comandantul aeronavei, cetăţenii în caz de trecere forţată a frontierei sînt obligaţi să comunice imediat acest lucru la cea mai apropiată subdiviziune a Serviciului Grăniceri şi să acţioneze conform indicaţiilor.

**Articolul 15.** Condiţiile trecerii frontierei

(1) Autorizarea trecerii frontierei constă în recunoaşterea legalităţii trecerii frontierei de către persoane, mijloace de transport, mărfuri şi alte bunuri.

(2) Temei pentru autorizarea trecerii frontierei servesc actele de călătorie valabile prevăzute de legislaţia cu privire la ieşirea şi intrarea în Republica Moldova, privind regimul străinilor în Republica Moldova, precum şi alte documente stabilite în acte normative.

(3) Pot fi făcute excepţii de la procedura prevăzută la alin.(1) din prezentul articol în baza tratatelor internaţionale încheiate de Republica Moldova. În tratatele internaţionale încheiate de Republica Moldova cu statele vecine poate fi stabilită o modalitate simplificată de trecere a frontierei de către cetăţenii Republicii Moldova şi cetăţenii statelor vecine.

(4) Autorizarea trecerii frontierei de către persoane, mijloace de transport, mărfuri şi alte bunuri prevede efectuarea controlului trecerii frontierei, controlului vamal, alte tipuri de control instituite prin lege.

(5) În caz de apariţie a situaţiilor excepţionale, formaţiunile de salvare şi de restabilire ale altor state trec frontiera pentru a localiza şi lichida aceste situaţii în condiţiile stabilite de Guvern şi tratatele internaţionale la care Republica Moldova este parte.

(6) Controlul trecerii frontierei al trenurilor şi al garniturilor de tren se efectuează în locuri special amenajate, iar al navelor în porturi.

**Articolul 16.** Circulaţia armelor şi muniţiilor

(1) Introducerea şi scoaterea de pe teritoriul Republicii Moldova a armelor şi muniţiilor de către persoane fizice sau juridice, este permisă numai în baza unui permis sau autorizaţii speciale eliberate în conformitate cu legislaţia în vigoare.

(2) Însoţitorii delegaţiilor străine, la nivelul şefilor de stat sau de guvern, ai altor demnitari străini care beneficiază de protecţie, precum şi militarii pot introduce pe teritoriul Republicii Moldova, arme de apărare şi pază, pe bază de reciprocitate sau în condiţiile stabilite prin acorduri bilaterale, dacă acestea sînt notificate prin Ministerul Afacerilor Externe şi Integrării Europene sau Ministerul Afacerilor Interne.

(3) Autorizarea trecerii frontierei de către unităţile şi subunităţile militare ale Republicii Moldova sau ale altui stat, precum şi a armelor, muniţiilor, tehnicii de luptă şi a încărcăturilor militare se efectuează în temeiul tratatelor internaţionale încheiate de Republica Moldova şi legislaţia cu privire la statutul forţei militare străine în Republica Moldova.

**Articolul 17. Condiţii specifice de intrare în Republica Moldova**

Pentru justificarea scopului intrării în Republica Moldova, grănicerul solicită de la străini următoarele documente:

a) pentru călătorii de afaceri:

- o invitaţie din partea unei întreprinderi, organizaţii sau a unei instituţii;

- documente ce atestă un interes economic (de exemplu: procură, contract de muncă, bilete sau invitaţii de participare la expoziţii).

b) pentru călătorii în scop de studii sau alte tipuri de pregătire:

- un document ce atestă înscrierea la o instituţie de învăţămînt sau alte forme de pregătire;

- carnet de student sau certificat privind frecventarea cursului;

c) pentru călătorii turistice sau motive personale:

- voucher turistic;

- document justificativ privind cazarea în hotel, invitaţia din partea gazdei în care se va consemna adresa cazării invitatului;

- confirmarea rezervării locului pentru o călătorie organizată sau orice alt document corespunzător indicînd planurile călătoriei ce vor fi întreprinse;

- biletul de întoarcere sau de circuit;

d) pentru călătoriile întreprinse în scopuri politice, ştiinţifice, culturale, sportive, evenimente religioase sau alte scopuri-invitaţii, bilete de intrare, programe în care să fie înscris, acolo unde este posibil, numele organizaţiei gazde şi durata vizitei sau orice alt document corespunzător care să indice scopul vizitei;

e) pentru călătoria în scopul îmbarcării la bordul navei, debarcării şi repatrierii membrului de echipaj – actul de identitate al personalului navigant.

**Articolul 18. Efectuarea** controlului trecerii frontierei

(1) Controlul pentru autorizarea trecerii frontierei se efectuează de către grăniceri în comun cu colaboratorii vamali.

(2) În punctele de trecere portuare, la controlul pentru autorizarea trecerii frontierei participă reprezentantul căpităniei portului, precum şi alte persoane autorizate, conform legii. În punctele de trecere aeroportuare la efectuarea controlului pentru autorizarea trecerii frontierei, în caz de necesitate, participă un reprezentant al companiei aeriene.

(3) Controlul trecerii frontierei este efectuat înainte de trecerea frontierei sau imediat după traversarea acesteia. Grănicerii iau decizia şi permit persoanei să traverseze frontiera. Pentru direcţia de ieşire din ţară controlul trecerii se efectuează pînă la traversarea frontierei, iar pentru direcţia de intrare în ţară controlul trecerii frontierei se efectuează pînă la traversarea frontierei sau imediat după traversarea ei. Controlul trecerii frontierei poate fi efectuat în alt mod, în conformitate cu prevederile tratatelor bilaterale încheiate de Republica Moldova.

(4) În baza tratatelor internaţionale la care Republica Moldova este parte, Guvernul poate stabili proceduri simplificate pentru traversarea frontierei unor categorii specifice de persoane.

(5) La identificarea persoanelor şi transportului se utilizează Registrul de stat al populaţiei şi Registrul de stat al transporturilor. Identificarea biometrică a cetăţenilor Republicii Moldova, care pleacă în statele-membre ale Uniunii Europene, se efectuează în baza datelor electronice ce se conţin în paşapoarte.

**Articolul 19. Respectarea normelor de etică la efectuarea controlului trecerii frontierei**

(1) Controlul trecerii frontierei este efectuat cu respectarea deplină a demnităţii umane, fără deosebire de rasă, naţionalitate, origine etnică, limbă, religie, sex, opinie, apartenenţă politică, avere sau origine socială.

(2) Orice măsură întreprinsă în timpul controlului de frontieră va fi proporţională cu obiectivele urmărite de aceasta.

(3) Grănicerii sînt profesionişti specializaţi şi instruiţi în mod corespunzător.

(4) Grănicerii care efectuează controlul de frontieră poartă uniformă şi insigne sau ecusoane care îi identifică.

**Articolul 20. Controlul minim şi amănunţit**

(1) La efectuarea controlului trecerii frontierei, toate persoanele şi mijloacele de transport trebuie să fie supuse unui control minim pentru stabilirea identităţii acestora în baza prezentării actelor de călătorie. Controalele minime presupun verificarea rapidă şi imediată, prin folosirea mijloacelor tehnice corespunzătoare, verificarea în bazele de date relevante a informaţiilor cu privire la documentele furate, deţinute fără drept, pierdute sau anulate, a valabilităţii actelor de călătorie care autorizează posesorul legitim să traverseze frontiera şi a prezenţei semnelor falsificării sau contrafacerii.

(2) Controlul minim stabilit în alin.(1) al prezentului articol constituie regula în cazul cetăţenilor Republicii Moldova. Pe parcursul efectuării controalelor minime asupra cetăţenilor Republicii Moldova, grănicerii pot consulta bazele de date naţionale, astfel încît să se asigure că acele persoane nu reprezintă o ameninţare reală, prezentă şi suficient de serioasă la adresa securităţii naţionale, ordinii publice şi sănătăţii publice. Se consideră a fi o ameninţare reală în adresa securităţii statului şi ordinii publice situaţia în care a fost introdusă o alertă privind nepermiterea intrării în Republica Moldova. În caz de necesitate persoanele şi mijloacele de transport vor fi supuse controalelor amănunţite.

(3)Pentru străinicontroalele amănunţite la intrare includ verificarea îndeplinirii condiţiilor de intrare, şi cînd este cazul, a documentelor care autorizează şederea şi exercitarea activităţilor profesionale. Controlul amănunţit include examinarea detaliată care să acopere următoarele aspecte:

a) verificarea faptului că persoana este în posesia unui act de călătorie valabil care să permită trecerea frontierei, însoţit de viză sau permis legal de şedere;

b) cercetarea completă a actelor de călătorie, în căutarea unor semne de falsificare sau contrafacere;

c) examinarea ştampilelor de intrare şi ieşire aplicate pe actele de călătorie ale persoanei prin verificarea dacă nu s-a depăşit termenul legal de şedere în Republica Moldova, în acest scop fiind consultat Sistemul Informaţional Integrat al Serviciului Grăniceri, aprobat prin hotărîre de Guvern;

d) verificarea punctului de plecare şi de destinaţie, al scopului intrării şi verificarea altor documente însoţitoare;

e) verificarea faptului dacă persoana, mijlocul de transport şi obiectele pe care le transportă nu prezintă pericol pentru ordinea publică sau securitatea statului. Această verificare presupune consultarea directă a informaţiilor şi alertelor referitoare la persoane şi, în caz de necesitate, a obiectelor şi datelor introduse în sistemul informaţional integrat al Serviciului Grăniceri şi în alte baze de date naţionale şi internaţionale, precum şi acţiunea care trebuie întreprinsă, dacă este indicat, în urma unei alerte.

(4) Controlul amănunţit la ieşire cuprinde următoarele aspecte:

a) verificarea faptului dacă persoana este în posesia unui act de călătorie valabil pentru trecerea frontierei;

b) verificarea actelor de călătorie, inclusiv a vizei sau permisului legal de şedere, în căutarea unor semne de falsificare sau contrafacere;

c) verificarea faptului dacă persoana nu este considerată a fi o ameninţare la adresa ordinii publice şi securităţii statului.

d) examinarea ştampilelor de intrare şi ieşire aplicate pe actele de călătorie ale persoanei prin verificarea dacă nu a depăşit termenul legal de şedere în Republica Moldova, în acest scop fiind consultat Sistemul Informaţional Integrat al Serviciului Grăniceri;

e) consultarea alertelor cu privire la persoanele şi obiectele introduse în sistemele informaţionale automatizate naţionale şi internaţionale.

**Articolul 21. Controlul în linia a doua**

 (1) Străinii supuşi controlului în linia a doua sînt informaţi cu privire la scopul şi procedura în cazul unui asemenea control. Aceste informaţii sînt disponibile în limbile de circulaţie internaţională şi în limba statului cu care Republica Moldova are frontieră comună şi cuprinde, de asemenea, menţiunea că străinul poate solicita numele şi numărul de identificare al grănicerului care efectuează acest control, denumirea punctului de trecere şi data la care a fost traversată frontiera.

(2) La decizia grănicerului sau la cererea persoanei, controalele amănunţite se efectuează într-o zonă retrasă.

**Articolul 22. Tranzitul şi controlul persoanelor fără documente**

 (1) Persoana care soseşte în punctul de trecere fără documente de identitate, se declară cetăţean al Republicii Moldova şi solicită intrarea în ţară, i se autorizează trecerea frontierei după identificarea acesteia. Dacă nu este posibilă identificarea persoanei în baza altor documente şi a datelor din sistemele informaţionale, aceasta este reţinută în condiţiile art.435 din Codul Contravenţional al Republicii Moldova. Persoanei i se autorizează trecerea frontierei dacă se adevereşte faptul că aceasta deţine cetăţenia Republicii Moldova. În caz contrar, persoana este îndepărtată de pe teritoriul Republicii Moldova în condiţiile legislaţiei privind regimul străinilor în Republica Moldova, fapt consemnat în Sistemul Informaţional Integrat al Serviciului Grăniceri. Condiţiile şi procedura de identificare a persoanei, sînt stabilite de Serviciul Grăniceri.

(2) Persoanelor aflate în tranzit nu li se efectuează controlul actelor de călătorie dacă nu părăsesc zona de tranzit direct a aeroportului, cu excepţia situaţiilor deosebite ce impun efectuarea acestui control. Prevederile prezentului alineat se aplică în porturi şi la transportul maritim.

**Articolul 23.**Ştampilarea documentelor de trecere a frontierei

(1) Documentele valabile de trecere a frontierei a străinilor se ştampilează sistematic la intrarea şi la ieşirea în / din Republica Moldova. Ştampilele de intrare şi de ieşire se aplică pe:

a) documentele de trecere a frontierei care conţin o viză valabilă şi care le permit străinilor să traverseze frontiera;

b) documentele de trecere a frontierei care permit străinilor, nesupuşi cerinţei de a fi în posesia unei vize, să traverseze frontiera.

(2) Ştampilele nu se vor aplica pe:

a) documentele de trecere a frontierei ale şefilor de stat şi ale demnitarilor a căror sosire a fost anunţată oficial, anterior, prin intermediul canalelor diplomatice;

 b) documentele de trecere a frontierei pentru categoriile de persoane stabilite de Guvern;

c) licenţele piloţilor sau certificatele membrilor echipajelor aeronavelor;

d) documentele de călătorie ale marinarilor şi pasagerilor incluşi în ”rolul de pasageri” a navelor care urmează un anumit itinerar, potrivit unui program stabilit în prealabil, care cuprinde un program de activităţi turistice în diverse porturi şi care, în principiu, nu îmbarcă şi nu debarcă pasageri în cursul călătoriei.

 (3) În scopul protecţiei securităţii şi vieţii private, la cererea străinului, se poate renunţa la aplicarea ştampilei, dacă aceasta i-ar crea dificultăţi. În acest caz intrarea sau ieşirea se înregistrează pe o foaie separată, unde se indică numele persoanei şi numărul paşaportului. Foaia se înmînează străinului. Faptul neaplicării ştampilei se consemnează în Sistemul Informaţional Integrat al Serviciului Grăniceri. Condiţiile şi procedura de eliberare a foii sînt stabilite de Serviciul Grăniceri.

 (4) Cetăţenii Republicii Moldova şi străinii cărora ştampilarea actelor de călătorie nu este obligatorie pot cere grănicerilor ştampilarea acestora.

 (5) Procedura aplicării ştampilei şi formularul foii sînt stabilite de Serviciul Grăniceri.

**Articolul 24.** Refuzul ieşirii şi intrării în Republica Moldova

(1) Persoanele şi mijloacele de transport care nu îndeplinesc condiţiile de ieşire sau intrare din / în Republica Moldova nu li se autorizează trecerea frontierei de către Serviciul Grăniceri.

(2) Refuzul ieşirii sau intrării se dispune în conformitate cu legislaţia în vigoare şi se face în baza unei decizii argumentate luate de grănicer, care trebuie să conţină motivele refuzului. Decizia argumentată se emite conform unui formular standard aprobat de Serviciul Grăniceri şi completat de grănicerul care a luat respectiva decizie. Formularul standard completat se înmînează persoanei interesate. Serviciul Grăniceri întocmeşte Registrul de evidenţă a persoanelor în privinţa cărora a fost emisă o decizie de refuz de intrare în Republica Moldova.

(3) Persoana căreia nu i s-a permis ieşirea din sau intrarea în Republica Moldova are dreptul să conteste decizia în instanţa de judecată, în modul stabilit de lege. În acest scop persoanei i se oferă datele de contact ale Uniunii Avocaţilor care poate să ofere informaţii despre reprezentanţii săi competenţi să acţioneze în interesul persoanei.

(4) Depunerea contestaţiei în instanţa de judecată nu suspendă executarea deciziei de refuz. Dacă instanţa de judecată anulează decizia de refuz persoanei i se vor corecta orice modificări aplicate în actele de călătorie în legătură cu executarea deciziei de refuz, fiindu-i autorizată trecerea frontierei.

(5) Persoana, căreia nu i-a fost autorizată trecerea frontierei, este obligată să părăsească imediat punctul de trecere, acest fapt consemnîndu-se în Sistemul Informaţional Integrat al Serviciului Grăniceri.

(6) Prevederile prezentului articol nu limitează aplicarea dispoziţiilor speciale privind dreptul la azil şi la protecţia internaţională.

**Secţiunea a 3-a**

**Desfăşurarea activităţilor economice şi de altă natură la frontieră**

**Articolul 25.** Desfăşurarea activităţilor economice şi de altă natură la frontieră

 (1) Desfăşurarea activităţilor economice şi de altă natură la frontieră, inclusiv folosirea apelor de frontieră de către persoane fizice şi juridice autohtone şi ale statelor străine, efectuate la o distanţă de 15 metri de frontieră, precum şi legate de trecerea acesteia nu trebuie:

 a) să dăuneze sănătăţii populaţiei, securităţii Republicii Moldova şi a altor state sau să conţină pericolul unui astfel de prejudiciu;

 b) să împiedice întreţinerea şi supravegherea frontierei.

 (2) Activităţile menţionate se efectuează cu acordul Serviciului Grăniceri, în conformitate cu tratatele internaţionale, legislaţia în vigoare şi regulile de trecere a frontierei. La obţinerea acordului, vor fi coordonate locurile, după caz timpul trecerii frontierei şi desfăşurarea activităţilor, numărul şi datele de identificare ale participanţilor, mijloacele de transport, mecanismele şi instrumentele de producţie.

 (3) Întreţinerea în stare corespunzătoare a apelor de frontieră şi luarea măsurilor necesare pentru prevenirea distrugerii intenţionate a malurilor acestora se realizează conform prevederilor tratatelor internaţionale încheiate de către Republica Moldova cu statele vecine.

 (4) Pe apele de frontieră navigabile, navele au dreptul să navigheze fără restricţii pe şenalul navigabil principal, indiferent de traseul frontierei pe acesta. Altor mijloace de navigaţie li se permite să navigheze pe apele de frontieră numai pînă la frontieră şi numai pe timpul zilei. Pe timp de noapte şi în condiţii de vizibilitate redusă acestea trebuie să fie acostate la malul propriu. Navigaţia în apele de frontieră a navelor militare se efectuează în baza principiilor unanim admise în practica internaţională şi în legislaţia în vigoare.

 (5) Toate mijloacele de navigaţie, care navighează în apele de frontieră, trebuie să dispună: navele – de pavilioanele statelor proprii, de denumirea sau numerele de înregistrare ale acestora; ambarcaţiunile – de pavilioanele de stat proprii sau simbolurile drapelelor de stat în pupă sau în provă şi numere de înregistrare ale acestora. Denumirile şi numerele trebuie să fie clar vizibile de pe ambele maluri. Pe timp de noapte, navele trebuie să-şi semnalizeze prezenţa cu lumini de navigaţie.

(6) Regulile de exploatare şi întreţinere a podurilor, căilor ferate şi rutiere, liniilor de telecomunicaţii, apelor care intersectează linia frontierei de stat ori au axă comună cu aceasta, sînt stabilite prin tratate încheiate de Republica Moldova cu statele vecine.

 **Articolul 26.** Reguli specifice cu privire la pescuit, vînătoare, silvicultură, exploatarea subsolului şi protecţia mediului

 (1) Pescuitul în apele de frontieră este permis pînă la frontieră, în conformitate cu legislaţia în vigoare.

(2) Vînătoarea la frontieră, pe culoarul de frontieră şi în fîşia de protecţie a frontierei este interzisă. Tragerea cu arma şi urmărirea animalelor peste frontieră este interzisă.

 (3) Recoltarea produselor lemnoase în apropierea frontierei se efectuează în conformitate cu legislaţia în vigoare, iar dacă din cauza unor fenomene naturale sau pe timpul tăierii pădurilor, copacii cad peste frontieră, Serviciul Grăniceri întreprinde măsuri pentru transportul acestora pe teritoriul statului de unde provin.

 (4) Lucrările de prospectare şi exploatare a subsolului se efectuează în condiţiile prevăzute de legislaţia în vigoare, la o distanţă de cel puţin 20 de metri de frontieră, cu excepţia lucrărilor de menţinere a şenalului navigabil.

**Secţiunea a 4-a**

**Soluţionarea incidentelor la frontieră**

**Articolul 27.** Soluţionarea incidentelor la frontieră

(1) Pentru asigurarea respectării regimului frontierei de stat şi soluţionarea incidentelor la frontieră din cadrul Serviciului Grăniceri şi altor autorităţi se desemnează reprezentanţii de frontieră. Regulamentul cu privire la activitatea reprezentanţilor de frontieră se aprobă de Guvern.

(2) Modul de soluţionare a incidentelor de frontieră este stabilit de tratatele încheiate de Republica Moldova cu statele vecine, prezenta lege şi legislaţia în vigoare.

(3) Reprezentanţii de frontieră pot fi incluşi, de asemenea în componenţa comisiilor interstatale, activitatea cărora este legată nemijlocit de frontieră.

(4) Problemele şi incidentele neaplanate de către reprezentanţii de frontieră se soluţionează pe cale diplomatică.

**Capitolul V**

**REGIMUL ZONEI DE FRONTIERĂ**

**Articolul 28.** Dispoziţii generale

(1) Regimul zonei de frontieră se instituie în zona de frontieră în scopul asigurării supravegherii frontierei. Zona de frontieră se marchează prin semne şi inscripţii informative.

(2) Regimul zonei de frontieră include regulile de:

a) intrare (ieşire), şedere şi circulaţie a persoanelor şi mijloacelor de transport;

b) evidenţă şi întreţinere a ambarcaţiunilor;

c) vînătoare, pescuit, păşunat şi agrement;

d) desfăşurare a activităţilor economice şi de altă natură în zona de frontieră şi în sectorul moldovenesc al apelor de frontieră.

 (3) Regulile specifice ale regimului zonei de frontieră se aprobă de Guvern în condiţiile legii.

 (4) În zona de frontieră, grănicerii se pot deplasa liber pe jos sau cu mijloace de transport din dotare.

**Articolul 29.** Intrarea (ieşirea), şederea, circulaţia persoanelor şi mijloacelor de transport în zona de frontieră

**(1) Cetăţenii Republicii Moldova şi străinii pot intra şi se afla liber în zona de frontieră, dacă nu sînt prevăzute restricţii.**

(2) În zona de frontieră şi localităţile din apropierea acesteia, grănicerii sînt în drept să controleze unităţile de transport şi actele de identitate ale persoanelor.

(3**) Accesul în zona de frontieră poate fi limitat persoanelor cu antecedente penale nestinse, persoanelor care anterior au încălcat regimul frontierei de stat sau** regimul zonei de frontieră**, precum şi altor persoane care nu pot justifica necesitatea aflării în zona de frontieră sau pot prezenta pericol pentru securitatea sau ordinea publică. Decizia de limitare a accesului în zona de frontieră poate fi contestată** în instanţa judecătorească competentă, în modul stabilit de lege.

(4) Persoanelor care se deplasează sau care desfăşoară diferite activităţi în zona de frontieră le este interzis:

a) să tragă cu arma în direcţia frontierei;

b) să deterioreze sau să distrugă semnele de frontieră, instalaţiile sau mijloacele tehnice de supraveghere şi control;

c) să utilizeze focul deschis fără luarea măsurilor pentru împiedicarea propagării focului în statele vecine, să producă sau să extindă incendii;

d) să fixeze pe banda magnetică, pe hîrtie sau alt suport imagini care să redea porţiuni din teritoriul statelor vecine;

e) să facă schimb de obiecte sau corespondenţă peste frontieră, în alte puncte decît cele destinate prin lege acestui scop;

f) să desfăşoare activităţi care pot polua apele, aerul sau solul în zona de frontieră, precum şi apele de frontieră;

g) să poarte convorbiri neautorizate peste linia de frontieră.

 (5) Restricţiile prevăzute la lit. d), e) si g) alin. (4) din prezentul articol sînt aplicabile doar în situaţia în care acestea sînt prevăzute în acordurile sau convenţiile privind frontiera încheiate de Republica Moldova cu statele vecine.

(6) În baza unei decizii motivate, Serviciul Grăniceri poate limita temporar accesul în zona de frontieră, informînd despre aceasta autorităţile administraţiei publice locale şi persoanele interesate.

**Articolul 30.** Autorizarea accesului în zona de frontieră

(1) Pentru autorizarea accesului în zona de frontieră, persoanele urmează să dispună de permis eliberat de Serviciul Grăniceri. Permisul nu este necesar pentru:

a) persoanele care locuiesc permanent în zona de frontieră sau în localităţile hotarele cărora se află în acea zonă;

b) persoanele care călătoresc pe drumurile care tranzitează zona de frontieră;

c) angajaţii autorităţilor publice centrale şi locale care activează în zona de frontieră.

(2) Serviciul Grăniceri eliberează permise permanente şi temporare. Permisul permanent se eliberează pe un termen de cel puţin un an pentru persoanele care activează permanent, precum şi pentru persoanele care dispun de imobile în zona de frontieră însă nu dispun de viză de reşedinţă. Permisul temporar se eliberează persoanelor care solicită acces în zona de frontieră, pe o perioada de pînă la un an.

(3) Serviciul Grăniceri este în drept să refuze eliberarea permisului:

a) dacă au fost introduse măsuri de intensificare a supravegherii frontierei;

b) în caz de situaţii excepţionale apărute în zona de frontieră;

c) dacă persoana dispune de antecedente penale nestinse sau a încălcat anterior regulile regimului frontierei de stat sau regimului zonei de frontieră.

(4) Serviciul Grăniceri anulează permisul în caz de falsificare a acestuia sau folosire abuzivă.

**Articolul 31.** Evidenţa, întreţinerea şi folosirea ambarcaţiunilor

(1) Ambarcaţiunile înmatriculate potrivit legislaţiei în vigoare, aflate în spaţiul acvatic de frontieră, se păstrează în locurile stabilite de căpităniile de port sau, după caz, de autorităţile administraţiei publice locale, cu avizul şefilor subdiviziunilor Serviciului Grăniceri, luîndu-se măsuri de către cei care le deţin, pentru a preveni utilizarea lor ilegală.

(2) Serviciul Grăniceri eliberează posesorilor de ambarcaţiuni permise de model stabilit. Ieşirea şi revenirea ambarcaţiunilor din/în punctele de amplasare se efectuează cu înştiinţarea Serviciului Grăniceri. Modelul permiselor şi regulile de aflare a ambarcaţiunilor în zona de frontieră se aprobă de Serviciul Grăniceri.

(3) În cazul navigaţiei de agrement, itinerarul şi regulile de deplasare în apele de frontieră se convin cu Serviciul Grăniceri.

**Articolul 32.** Regulile de vînătoare, pescuit, păşunat şi agrement în zona de frontieră

(1) Vînătoarea de-a lungul frontierei pe o adîncime de 500 metri de la linia frontierei către interior este interzisă.

(2) Vînătoarea organizată în zona de frontieră pînă la limita prevăzută de alin.(1) al prezentului articol se admite numai în perioada luminoasă a zilei cu avizul prealabil al Serviciului Grăniceri, respectîndu-se regulile şi restricţiile prevăzute de legislaţia în vigoare.

(3) Pescuitul în zona de frontieră este permis numai ziua cu avizul prealabil al Serviciului Grăniceri, respectîndu-se regulile şi restricţiile prevăzute de legislaţia în vigoare.

(4) Păşunatul animalelor este permis conform legislaţiei de mediu, în locurile stabilite de autorităţile administraţiei publice locale şi cu avizul şefilor subdiviziunilor Serviciului Grăniceri, în timpul zilei pînă la fîşia de protecţie a frontierei, iar noaptea de la 500 metri de aceasta.

(5) Activităţile sportive şi de agrement în apele de frontieră şi în apropierea acestora se pot desfăşura cu aprobarea Serviciului Grăniceri.

(6) În situaţiile excepţionale, activităţile menţionate la alin.(2)-(5) ale prezentului articol pot fi temporar interzise de către Serviciul Grăniceri.

**Articolul 33.** Desfăşurarea activităţilor economice şi de altă natură în zona de frontieră

**(1) Desfăşurarea activităţilor economice şi de altă natură în zona de frontieră**  **se coordonează cu** Serviciul Grăniceri **cu excepţia localităţilor din zona de frontieră**.

**(2) Pentru autorizarea accesului în zona de frontieră se prezintă copia certificatului de înregistrare, sau alt act care atestă constituirea agentului economic sau organizaţiei, copia actului care permite desfăşurarea activităţii, lista muncitorilor, anexîndu-se copiile actelor de identitate ale acestora.**

(3) Autorizarea poate fi anulată, în cazul în care agentul sau angajaţii acestuia încalcă regulile regimului zonei de frontieră.

**Capitolul VI**

**REGIMUL PUNCTELOR DE TRECERE**

**Articolul 34.** Dispoziţii generale

Regimul punctelor de trecere este format din ansamblul regulilor şi măsurilor stabilite prin lege, care includ următoarele componente:

a) instituirea punctelor de trecere şi regulile de desfăşurare a activităţilor economice şi de altă natură în ele;

b) regulile de intrare, şedere şi ieşire din punctele de trecere a persoanelor şi mijloacelor de transport.

**Articolul 35.** Instituirea punctelor de trecere

(1) Decizia de deschidere sau închidere a punctelor de trecere se aprobă de Guvern, în conformitate cu tratatele internaţionale încheiate de Republica Moldova cu statele vecine.

(2) Deschiderea punctelor de trecere se efectuează după construcţia acestora, precum şi după înzestrarea cu utilajul necesar. Actul de dare în exploatare a construcţiilor, încăperilor şi edificiilor se efectuează conform proiectului aprobat de către Serviciul Grăniceri, în comun cu Serviciul Vamal şi alte servicii competente. La elaborarea proiectelor trebuie să fie prevăzute încăperi şi edificii, necesare pentru efectuarea controlului trecerii frontierei, controlului vamal şi altor tipuri de control.

(3) Punctele de trecere trebuie să fie aranjate astfel încît să permită aplicarea eficientă, simplă şi la costuri reduse a controlului trecerii frontierei.

(4) Cheltuielile de construcţie şi amenajare a punctelor de trecere internaţionale şi interstatale sînt suportate de Guvern, iar a celor locale de autorităţile administraţiei publice locale.

(5) Lista punctelor de trecere, inclusiv a celor în care controlul trecerii frontierei se efectuează de una din autorităţile responsabile de control, precum şi normele tehnice de înzestrare a lor se aprobă de Guvern.

(6) În punctele de trecere funcţionează, în comun, subdiviziunile Serviciului Grăniceri şi Serviciului Vamal, precum şi alte organe de control stabilite prin lege, care efectuează şi răspund, în limitele competenţei, de controlul trecerii frontierei de către persoane, mijloace de transport, mărfuri şi alte bunuri, precum şi de desfăşurarea în bune condiţii a traficului acestora. Serviciul Grăniceri şi Serviciului Vamal asigură coordonarea activităţii tuturor serviciilor în conformitate cu prezenta lege şi în limitele competenţei lor iau decizii definitive privind autorizarea sau neautorizarea trecerii frontierei.

(7) Administraţia gărilor, porturilor (cheiurilor) fluviale, aeroporturilor (aerodromurilor), altor întreprinderi şi organizaţii, prin care se autorizează trecerea frontierei, atribuie, în mod gratuit, autorităţilor menţionate în alin.(6) al prezentului articol încăperi necesare şi locuri special amenajate, inclusiv comodităţi, pentru îndeplinirea serviciului, inclusiv facilităţi adecvate şi măsuri organizatorice, încît controalele trecerii frontierei să fie efectuate în conformitate cu prevederile prezentei legi. Punctele de trecere trebuie să fie dotate cu instalaţii care să permită diferenţierea între pasagerii curselor interne şi ceilalţi pasageri. Administraţiile prevăzute în prezentul alineat trebuie să prevadă pentru angajaţii Serviciului Grăniceri, Serviciului Vamal şi ai altor organe de control, stabilite prin lege, spaţii adecvate pentru birouri şi un număr suficient de parcări, precum şi accesul gratuit la facilităţile respective, dispozitive şi transportare gratuită pentru realizarea sarcinilor lor în zona de competenţă a acestei administraţii, în timp util şi în mod gratuit să furnizeze informaţii necesare pentru efectuarea controlului trecerii frontierei.

(8) Serviciul Grăniceri şi Serviciul Vamal aprobă Normele tehnologice de efectuare a controlului în punctul de trecere. În punctele de trecere situate în limitele porturilor şi gărilor Normele tehnologice se coordonează cu administraţia acestora. Denumirea, suprafaţa, specificul de activitate şi orarul de funcţionare a punctului de trecere care nu este deschis 24 de ore se afişează la intrare în loc vizibil.

(9) Orice activitate în punctele de trecere care nu contravine legislaţiei în vigoare, cu excepţia controlului trecerii frontierei şi controlului vamal se efectuează cu acordul şefilor subdiviziunilor Serviciului Grăniceri şi Serviciului Vamal, eliberîndu-se în acest scop permise. În punctele de trecere a gărilor şi porturilor permisele se eliberează de către administraţia acestora, cu acordul şefilor subdiviziunilor Serviciului Grăniceri şi Serviciului Vamal. Condiţiile de eliberare a permisului se aprobă de Guvern.

(10) Activitatea Serviciului Grăniceri şi Serviciului Vamal în aeroporturile internaţionale ale Republicii Moldova nu trebuie să contravină prevederilor actelor normative ce reglementează facilitarea transporturilor aeriene şi securitatea aeronautică.

**Articolul 36.** Culoare de trecere a frontierei

(1) În scopul fluidizării traficului la frontieră, în punctele de trecere se creează culoare separate. Culoarele vor fi diferenţiate prin intermediul indicatoarelor care vor fi bine semnalizate, inclusiv în situaţia în care se renunţă la folosirea culoarelor separate. Condiţiile de creare, categoriile de persoane şi regulile de trafic prin culoare se stabilesc de Guvern.

(2) În cazul survenirii unui dezechilibru în trafic într-un anumit punct de trecere, regulile aplicabile pentru folosirea diferitelor culoare pot fi suspendate de Serviciul Grăniceri şi Serviciul Vamal pentru perioada de timp necesară eliminării acelui dezechilibru.

**Articolul 37.** Regulile de intrare, şedere şi ieşire din punctele de trecere a persoanelor şi mijloacelor de transport

(1) Regulile de intrare, şedere şi ieşire în / din punctele de trecere a persoanelor şi mijloacelor de transport se publică şi se expun pe panourile informaţionale din punctele de trecere. Regulile specifice de regim în cazul controalelor frontierei pentru anumite tipuri de frontieră, categorii de persoane, mijloace de transport se aprobă de Guvern.

(2) Intrarea în punctele de trecere a persoanelor, mijloacelor de transport, precum şi introducerea mărfurilor şi bunurilor se efectuează cu acordul grănicerului.

(3) Ieşirea din punctele de trecere a persoanelor, mijloacelor de transport, precum şi scoaterea mărfurilor şi bunurilor se efectuează cu acordul grănicerului şi colaboratorului vamal după efectuarea controlului trecerii frontierei şi celui vamal.

(4) Ieşirea şi intrarea navelor şi altor mijloace plutitoare din porturi se efectuează cu acordul căpităniei portului şi şefilor subdiviziunilor Serviciului Grăniceri, Serviciului Vamal, precum şi ai altor organe de control stabilite prin lege.

(5) În punctele de trecere informaţia de serviciu şi orice alte informaţii de interes public trebuie să fie înregistrate manual sau electronic. Informaţia de interes public se expune pe panouri informaţionale.

**Articolul 38.** Staţionarea în punctele de trecere a persoanelor şi mijloacelor de transport

(1) Locurile şi durata de staţionare în punctele de trecere a persoanelor şi mijloacelor de transport se stabilesc de grăniceri şi colaboratorii vamali, iar în aeroporturi şi porturi şi de administraţia acestora.

(2) Circulaţia persoanelor şi mijloacelor de transport în punctele de trecere se efectuează cu acordul grănicerilor şi colaboratorilor vamali.

(3) Accesul persoanelor la mijloacele de transport şi în încăperi, pe perioada efectuării controlului de frontieră şi altor tipuri de control este limitat, iar în caz de necesitate este interzis.

(4) Îmbarcarea (debarcarea) pasagerilor, încărcarea (descărcarea) bagajelor, corespondenţei, mărfurilor şi altor bunuri în mijloace de transport se efectuează cu acordul grănicerului, colaboratorului vamal şi reprezentanţii altor organe de control stabilite prin lege, iar în aeroporturi şi porturi şi cu acordul administraţiei acestora.

(5) Persoanele aflate în punctele de trecere sînt obligate:

a) să dispună şi să prezinte, la solicitare, actele de călătorie valabile, precum şi alte documente necesare trecerii frontierei;

b) să asigure, la solicitare, accesul grănicerilor şi colaboratorilor vamali pentru controlul mijloacelor de transport, navelor, aeronavelor şi documentelor de înmatriculare a acestora;

c) să informeze grănicerii şi colaboratorii vamali despre posesia armelor, muniţiilor, explozivelor, substanţelor narcotice şi psihotrope, radioactive şi alte bunuri pentru importul sau exportul cărora este necesar permis special;

d) să prezinte, la solicitare, informaţia în formă scrisă sau verbală cu privire la necesitatea aflării în punctul de trecere, precum şi justificarea scopului călătoriei;

e) să se deplaseze conform rîndului, semnelor informative şi altor instrucţiuni ale grănicerilor;

f) să îndeplinească alte cerinţe legale ale grănicerilor şi altor autorităţi competente.

(6) Conducătorul mijlocului de transport, precum şi persoanele ce traversează frontiera sînt obligate să nu părăsească pista de control sau să schimbe locul de staţionare fără acordul grănicerului sau colaboratorului vamal.

**Articolul 39.**Ordinea de trecere a frontierei

Persoanele fizice şi mijloacele de transport sînt supuse controlului trecerii frontierei conform rîndului. Pot fi supuse controlului fără rînd următoarele categorii:

a) minorii pînă la 3 ani şi persoanele care le însoţesc, precum şi persoanele care însoţesc persoanele traumatizate sau bolnave;

b) persoanele traumatizate sau bolnave care necesită asistenţă medicală urgentă sau care sînt însoţite de lucrători medicali;

c) posesorii paşapoartelor diplomatice;

d) pietonii, cu excepţia punctelor de trecere aeroportuare şi portuare, dacă în tratatele internaţionale nu este prevăzut altfel;

e) persoanele care trec frontiera cu autobuze de rută internaţională, automobilele de asistenţă medicală urgentă, automobilele care transportă animale sau persoanele care trec frontiera cu bicicleta;

f) delegaţiile oficiale de stat sau departamentale, grupele organizate de copii şi turişti, dacă Serviciul Grăniceri a fost informat înainte de sosire cu 24 de ore;

g) persoanele care transportă mărfuri perisabile şi alte bunuri care necesită transportare în regim de urgenţă. Lista bunurilor este stabilită de Guvern;

h) persoanele care participă la operaţiuni de salvare sau căutare;

i) alte persoane, în cazurile stabilite de tratatele internaţionale, la care Republica Moldova este parte.

**Articolul 40.**Relaxarea controalelor trecerii frontierei

(1) Controalele trecerii frontierei pot fi obiectul unor relaxări în urma unor circumstanţe excepţionale şi neprevăzute. Circumstanţele excepţionale şi neprevăzute sînt considerate acele evenimente imprevizibile care provoacă o intensificare a traficului, încît timpul de aşteptare la punctul de trecere a frontierei devine excesiv de îndelungat, iar resursele privind personalul, au epuizat posibilităţile şi organizarea.

(2) În caz de relaxare a controalelor la frontieră conform alin.(1) al prezentului articol, prioritare sînt controalele trecerii frontierei la intrarea în Republica Moldova. În caz de relaxare a controalelor la frontieră se va efectua cel puţin controlul minim.

(3) Decizia de relaxare a controalelor la frontieră se ia de şeful punctului de trecere. Relaxarea controalelor este temporară, adaptată circumstanţelor care au justificat-o şi se introduce gradual.

(4) În cazul relaxării controalelor, grănicerul aplică ştampila pe documentele de călătorie în conformitate cu prevederile art.23 al prezentei legi.

**Capitolul VII**

**MĂSURI DE ASIGURARE ÎN DOMENIUL SUPRAVEGHERII ŞI CONTROLULUI TRECERII FRONTIEREI**

**Articolul 41.** Obligaţiile specifice ale transportatorilor

(1) Transportatorii sînt obligaţi să transmită Serviciului Grăniceri, pînă la începerea controlului trecerii frontierei, informaţiile privind pasagerii pe care urmează să-i transporte, precum şi lista personalului care deserveşte ruta. Aceste informaţii trebuie să includă:

a) numărul şi tipul documentului de călătorie;

b) cetăţenia;

c) numele, prenumele, patronimicul;

d) data naşterii;

e) punctul de trecere a frontierei utilizat;

f) codul transportului;

g) ora de plecare şi ora de sosire a transportului;

h) numărul total de persoane transportate;

i) punctul iniţial de îmbarcare.

(2) Modul şi condiţiile transmiterii şi procesării informaţiei de către transportatori se stabilesc de Guvern.

(3) Netransmiterea, transmiterea incompletă sau transmiterea cu întîrziere a informaţiei prevăzute la alin.(1) al prezentului articol de către transportatori, atrage răspunderea contravenţională.

(4) Transportatorul este obligat să distrugă informaţia colectată şi transmisă Serviciului Grăniceri în decurs de 24 de ore după sosirea persoanei în Republica Moldova. După intrarea pasagerilor, Serviciul Grăniceri distruge datele în decurs de 24 de ore de la transmiterea lor, cu excepţia cazului în care aceste date sînt necesare ulterior pentru a permite exercitarea atribuţiilor legale.

**Articolul 42.** Răspunderea juridică

 Încălcarea regulilor regimului frontierei de stat, regimului zonei de frontieră, regimului punctelor de trecere, precum şi a altor reguli stabilite de prezenta lege, atrage răspunderea civilă, contravenţională sau penală conform legislaţiei în vigoare.

**Articolul 43.** Prelucrarea datelor cu caracter personal

(1) La înregistrarea persoanelor care au trecut frontiera pot fi colectate şi păstrate următoarele date cu caracter personal:

a) numele şi prenumele;

b) data şi locul naşterii;

c) domiciliul;

d) cetăţenia, naţionalitatea;

e) numărul documentului de călătorie şi data expirării acestuia;

f) locul, timpul şi direcţia de trecere a frontierei;

g) numărul de identitate al persoanei – IDNP, conform datelor documentului de călătorie.

(2) La înregistrarea persoanelor care au trecut procedura de identificare pot fi colectate şi păstrate următoarele date cu caracter personal:

a) numele şi prenumele;

b) data şi locul naşterii;

c) domiciliul;

d) cetăţenia, naţionalitatea;

e) numărul documentului de călătorie şi data expirării acestuia;

g) numărul de identitate al persoanei – IDNP, conform datelor documentului de călătorie.

(3) Datele colectate în conformitate cu alineatul (1) şi (2) al prezentului articol se păstrează în conformitate cu legislaţia cu privire la protecţia datelor cu caracter personal.

(4) Autorităţile publice care prelucrează date cu caracter personal în procesul controlului trecerii frontierei iau măsurile organizatorice şi tehnice necesare pentru protecţia datelor cu caracter personal împotriva accesului illicit sau întîmplător, distrugerii, modificării, blocării, copierii, răspîndirii, precum şi a altor acţiuni ilicite asupra acestor date.

(5) Serviciul Grăniceri, Serviciul Vamal şi alte organe de control, stabilite prin lege, asigură subiecţilor de date cu caracter personal, gratuit, realizarea drepturilor pe care le deţin în calitate de subiecţi ai datelor cu caracter personal.

**Dispoziţii finale şi tranzitorii**

**Articolul 44.**

Guvernul, în termen de şase luni:

a) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege.

**Articolul 45.**

Prezenta lege intră în vigoare în termen de 3 luni de la data publicării.

**Articolul 46.**

La data intrării în vigoare a prezentei legi se abrogă Legea nr.108-XIII din 17 mai 1994 privind frontiera de stat a Republicii Moldova (Monitorul Oficial al Republicii Moldova, 1994, nr.12, art.107), cu modificările şi completările ulterioare.

**Preşedintele Parlamentului**